b"\n_START_ARTICLE_\nTonnikala\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nTonnikala kasvaa useimmiten 2\xe2\x80\x934,5 metri\xc3\xa4 pitk\xc3\xa4ksi ja noin 500\xc2\xa0kg:n painoiseksi. Painoenn\xc3\xa4tys on 680 kiloa._NEWLINE_Sen selk\xc3\xa4 on tumman merensininen ja kyljet hopeanharmahtavat. Kiduskannet ovat vaaleansinisi\xc3\xa4. Etummainen selk\xc3\xa4ev\xc3\xa4 on keltainen, muut ev\xc3\xa4t ja ev\xc3\xa4kkeet ovat mustia tai tummanharmaita.\n_START_SECTION_\nLevinneisyys\n_START_PARAGRAPH_\nTonnikalaa tavataan l\xc3\xa4ntisell\xc3\xa4 ja it\xc3\xa4isell\xc3\xa4 Atlantilla, V\xc3\xa4limerell\xc3\xa4 ja Mustassameress\xc3\xa4. Tonnikalaa viljell\xc3\xa4\xc3\xa4n suuria m\xc3\xa4\xc3\xa4ri\xc3\xa4 kaupallisesti Japanin rannikolla Tyyness\xc3\xa4meress\xc3\xa4._NEWLINE_Tonnikala el\xc3\xa4\xc3\xa4 pienin\xc3\xa4 parvina v\xc3\xa4livedess\xc3\xa4, merenpinnasta 500\xe2\x80\x931 000 metrin syvyyteen.\n_START_SECTION_\nRavinto\n_START_PARAGRAPH_\nTonnikala sy\xc3\xb6 makrilleja, liitokaloja, sillej\xc3\xa4, kalmareita, ankeriaita ja \xc3\xa4yri\xc3\xa4isi\xc3\xa4.\n_START_SECTION_\nLis\xc3\xa4\xc3\xa4ntyminen\n_START_PARAGRAPH_\nTonnikalan kutuaika koittaa kes\xc3\xa4kuussa, jolloin ne muodostavat valtavia parvia. It\xc3\xa4isen tonnikalakannan kutualue on V\xc3\xa4limeress\xc3\xa4 ja l\xc3\xa4ntisen kannan kutualue Meksikonlahdessa. It\xc3\xa4-Atlantin tonnikalat ovat sukukypsi\xc3\xa4 4-vuotiaina, ja L\xc3\xa4nsi-Atlantin tonnikalat puolestaan 8-vuotiaina.\n_START_SECTION_\nTonnikala ruokana\n_START_PARAGRAPH_\nRaa'an tonnikalan lihan v\xc3\xa4ri vaihtelee vaaleanpunaisesta tummanpunaiseen. Lihasta suuri osa (n. 25\xc2\xa0%) on proteiinia ja siin\xc3\xa4 on paljon hy\xc3\xb6dyllisi\xc3\xa4 Omega 3 -rasvahappoja. Paistettaessa lihan v\xc3\xa4ri muuttuu harmaaksi. Tonnikalaa sy\xc3\xb6d\xc3\xa4\xc3\xa4n paljon eritoten Japanissa, miss\xc3\xa4 sit\xc3\xa4 k\xc3\xa4ytet\xc3\xa4\xc3\xa4n useimmiten sushiin tai sashimiin.\n_START_SECTION_\nSaaliit\n_START_PARAGRAPH_\nTonnikalan todelliset vuosittaiset saaliit ovat arviolta 50 000 tonnia, kun ilmoitetut saaliit ovat 32 000 tonnia. Vuotuisesta tonnikalasaaliista 40 prosenttia saadaan luoteiselta Tyynelt\xc3\xa4merelt\xc3\xa4, l\xc3\xa4hinn\xc3\xa4 Japanin rannikolta (kasvatettuna), 19 prosenttia Koillis-Atlantilta, 6 prosenttia Luoteis-Atlantilta ja 35 prosenttia V\xc3\xa4limerelt\xc3\xa4. Suurimmillaan tonnikalasaaliit olivat 1950\xe2\x80\x931960-luvuilla.\n_START_SECTION_\nKalastusmenetelm\xc3\xa4t\n_START_PARAGRAPH_\nTonnikalaa kalastetaan monella eri menetelm\xc3\xa4ll\xc3\xa4, kuten pitk\xc3\xa4ll\xc3\xa4siimalla, kurenuotalla, sulkupyydyksill\xc3\xa4 (rannikoilla), siimalla ja vavalla. Laji on suosittu urheilukalastuksen kohde.\n_START_SECTION_\nTaloudellinen merkitt\xc3\xa4vyys\n_START_PARAGRAPH_\nTonnikalan liha on eritt\xc3\xa4in arvostettua, ja sen ostajina ovat profiloituneet erityisesti Kaukoid\xc3\xa4n maat. Suurimmat markkinat ovat Japanissa, jonka markkinoiden osuus kaikista tonnikalamarkkinoista on 80 prosenttia. Tonnikalan hinta Tsukijin kalatorilla Tokiossa Japanissa tuoreesta, kokonaisesta tonnikalasta on ollut jopa enn\xc3\xa4tykselliset 300 000 euroa. Enn\xc3\xa4tyshinta maksettiin 342 kilon painoisesta siniev\xc3\xa4isest\xc3\xa4 tonnikalasta. Siniev\xc3\xa4isi\xc3\xa4 tonnikaloja pidet\xc3\xa4\xc3\xa4n parhaan sushin raaka-aineena ja kyseisen tonnikalan ostivatkin yhdess\xc3\xa4 tokiolainen ravintola ja hongkongilainen sushibaariketju.\n_START_SECTION_\nLiikakalastus\n_START_PARAGRAPH_\nTonnikalaa liikakalastetaan runsaasti sek\xc3\xa4 normaalin kalastuksen ett\xc3\xa4 ry\xc3\xb6st\xc3\xb6kalastuksen takia, siksi laji on melkein sukupuuton partaalla. IUCN:n mukaan it\xc3\xa4isen Atlantin tonnikalakannat ovat eritt\xc3\xa4in ja l\xc3\xa4ntisen Atlantin kannat \xc3\xa4\xc3\xa4rimm\xc3\xa4isen uhanalaisia.\n_START_SECTION_\nCITES\n_START_PARAGRAPH_\nCITES-j\xc3\xa4senmaa Monaco esitti vuonna 2009, ett\xc3\xa4 tonnikala liitett\xc3\xa4isiin CITES-sopimuksen Appendix I -listaan, johon listattujen lajien kauppa kiellet\xc3\xa4\xc3\xa4n kaikissa sopimuksen solmineissa maissa. T\xc3\xa4t\xc3\xa4 nyky\xc3\xa4 CITES ei suojaa tonnikalaa lainkaan. Aiemmat pyynnin rajoitusyritykset ovat kaatuneet erityisesti Ranskan ja Italian vastustukseen. Qatarissa j\xc3\xa4rjestettyjen CITES-neuvottelujen p\xc3\xa4\xc3\xa4t\xc3\xb6s tonnikalan suojelusta kaatui suurien tonnikalaa pyydyst\xc3\xa4vien maiden, erityisesti Japanin vastustukseen."